อากาศร้อนทำอาหารบูด เสียง่าย แนะเลี่ยงเมนูกะทิ อาหารปรุงสุกๆ ดิบๆ ลดเสี่ยงอุจจาระร่วง อาหารเป็นพิษ
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ช่วงอากาศร้อน อาจทำให้เชื้อโรคและแบคทีเรียต่างๆ ที่สะสมอยู่ในอาหารเจริญเติบโตและเพิ่มจำนวนขึ้นอย่างรวดเร็ว ส่งผลให้อาหารบูดเสียง่าย โดยเฉพาะเมนูที่มีกะทิเป็นส่วนประกอบและอาหารประเภทยำ รวมทั้งอาหารที่ปรุงสุกๆ ดิบๆ เสี่ยงต่อการบูดเสียมากที่สุด แนะปรุงอาหารเสร็จ ถ้ายังไม่กินทันที ควรใส่ในภาชนะที่สะอาด มีฝาปิด รอให้หายร้อนและนำแช่ตู้เย็นทันที และควรนำมาอุ่นให้เดือดก่อนนำมากิน ส่วนอาหารที่ไม่สามารถอุ่นได้ เช่น ยำ พล่า ควรทำในปริมาณพอดี ไม่ควรทำทิ้งไว้นาน เพราะอาจบูดเสียได้ง่าย เสี่ยงโรคอุจจาระร่วงและอาหารเป็นพิษ ทั้งนี้ ประชาชนควรสังเกตอาหารก่อนกิน หากพบมีฟองอากาศ กลิ่นเหม็นบูด รสชาติเปรี้ยวผิดปกติ ไม่ควรกิน นอกจากนี้ การกินอาหารทุกครั้ง ควรยึดหลักกินร้อน ช้อนกลาง ล้างมือ หลีกเลี่ยงการกินอาหารสุกๆ ดิบๆ เช่น ลาบ น้ำตก ก้อย รวมถึง กุ้งเต้น พล่ากุ้ง พล่าปลา ยำหอยแครง อาหารทะเลปิ้งย่างต่างๆ ส่วนน้ำดื่มควรต้มสุกหรือ เลือกน้ำดื่มที่บรรจุขวดที่ได้มาตรฐานน้ำบริโภค หรือมี อย. น้ำแข็งต้องเป็นน้ำแข็งที่ผลิตเพื่อการบริโภคและได้มาตรฐานรับรอง GMP และ อย. เท่านั้น ควรเลือกจากสถานที่จำหน่ายอาหารและเครื่องดื่มที่ปฏิบัติตามสุขลักษณะได้มาตรฐาน ซึ่งน้ำแข็งจะไม่มีการนำสิ่งอื่นไปแช่รวม